Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 281/02)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam trīs mēnešu laikā pēc šīs publikācijas datuma.

VIENOTS DOKUMENTS

“HARICOT DE CASTELNAUDARY”

ES Nr.: PGI-FR-02450 – 8.3.2019.

ACVN ( ) AĢIN (X)

1. Nosaukums vai nosaukumi

“Haricot de Castelnaudary”

2. Dalībvalsts vai Trešā Valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

“Haricot de Castelnaudary” ir baltās iegarenas formas pupiņas, kas pieder pie sugas Phaseolus vulgaris un kam piemīt šādas īpašības:

— ziloņkaula baltā krāsa,

— lieli graudi, kuru svars uz 1 000 graudiem ir starp 440 un 690 gramiem,

— cilindriska, nierveida forma,

— mitruma saturs nepārsniedz 16 %,

— ātra rehidrācijas spēja, kas samazina mērcēšanas laiku no vienas līdz maksimāli četrām stundām.

Tiek pārdotas tikai sauso graudu veidā.

Pateicoties rehidrācijas spējai, pēc pagatavošanas “Haricot de Castelnaudary” ir mīkstas un kūst mutē. Tās neizjūk, kaut tām ir plāna miziņa. Šo specifisko īpašību dēļ šīs pupiņas ir pieprasītas konservu ražotāju un restorānu pavāru vidū.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi “Haricot de Castelnaudary” ražošanas posmi (no sēšanas līdz ražas novākšanai) notiek noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Ir aizliegta nefasētā produkta pārdošana patērētājam.

Attiecībā uz UVC (patēriņa pārdošanas vienība), “Haricot de Castelnaudary” tiek iepakotas tīkliņos, mikroperforētājos maisiņos, kartona iepakojumos, džutas maisiņos vai citā nehermētiskā iepakojumā.

Pupiņas vairumtirdzniecības iepakojumos ir paredzētas pārstrādei.

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Ar aizsargātu ģeogrāfiskās izcelsmes norādi “Haricot de Castelnaudary” apzīmētā produkta ražošanas apgabals atrodas šādās Odas [Aude] departamenta 69 pašvaldību teritorijās:

Airoux, Baraigne, Belflou, Belpech, Bram, Cahuzac, Carlipa, Cassaigne (La), Cassés (Les), Castelnaudary, Cazalrenoux, Cumiès, Fajac-la-Relenque, Fanjeaux, Fendeille, Fonters-du-Razès, Force (La), Gaja-la-Selve, Generville, Gourvielle, Issel, Labastide-d'Anjou, Lafage, Lasbordes, Laurabuc, Laurac, Louvière-Lauragais (La), Marquein, Mas-Saintes-Puelles, Mayreville, Mézerville, Mireval-Lauragais, Molandier, Molleville, Montferrand, Montmaur, Montauriol, Orsans, Payra-sur-l'Hers, Pécharic-et-le-Py, Pech-Luna, Peyrefitte-sur-l'Hers, Peyrens, Pexiora, Plaigne, Plavilla, Puginier, Ribouisse, Ricaud, Saint-Amans, Sainte-Camelle, Saint-Gaudéric, Saint-Julien-de-Briola, Saint-Martin-Lalande, Saint-Michel-de-Lanès, Saint-Papoul, Saint-Paulet, Saint-Sernin, Salles-sur-l'Hers, Souilhanels, Souilhe, Soupex, Tréville, Villasavary, Villautou, Villeneuve-la-Comptal, Villepinte, Villesiscle, Villespy.

5. Saikne ar ģeogrāfisko apgabalu

Saikne ar ģeogrāfisko vidi balstās uz reputāciju un uz “Haricot de Castelnaudary” īpašībām, kas izriet no apgabala dabiskās vides un cilvēkfaktoriem. Šo pupiņu audzēšana ir labi pielāgota augsnes un klimatiskiem apstākļiem, kas palīdz iegūt graudu ar tādām īpašībām (ātra rehidrācijas spēja, grauda viendabīgums un mīkstās daļas mīkstums), kas veido šā produkta reputāciju un ko sagaida patērētāji, īpaši konservu ražotāji un restorānu pavāri.

Ģeogrāfiskais apgabals “Haricot de Castelnaudary”, kas atrodas Odas departamenta rietumdaļā, atrodas līdzenumu un nelielu nogāžu zonā [sillon Lauragais], kuru augstums ir starp 100 un 300 metriem virs jūras līmeņa.

Vēji ir svarīgs šeit valdošā klimata elements. Ar vidējo nokrišņu daudzumu 650 milimetri gadā tie padara Kastelnodarī teritoriju par pārejas reģionu starp Atlantijas klimata reģioniem un reģioniem, kurus ietekmē Vidusjūras klimats.

Apmēram 300 dienu gadā teritorijā pūš divu veidu vēji:

— le Cers, rietumvējš, kas pūš 200 dienas gadā, vasarā ir svaigs un mērens vējš, kas mīkstina augstas gaisa temperatūras ietekmi, bet ziemā kļūst auksts un pūš stiprāk,

— l’Autan, austrumu jūras vējš, kas pūš 100 dienas gadā, vasarā ir sauss, jo izžūst fēna efekta dēļ starp Pireneju kalniem dienvidos un Melno kalnu masīvu [Montagne Noire] ziemeļos.

Ražošanas apgabals gūst labumu no augstām gaisa temperatūrām vasarā (vidēji no 25 līdz 28 °C) un maigām temperatūrām ziemā (vidēji apmēram 10 °C), bet no biežām miglām to pasargā Seuil de Naurouze, Melnie kalni un Pireneju priekškalnes reljefs.

Pupiņas tiek kultivētas augsnēs, kuras pamatā veido Kastelnodarī molases un attiecīgie ģeoloģiskie veidojumi. Ģeogrāfiskā apgabala augsnes ir dziļas, mazakmeņainas un ar labi līdzsvarotu māla un smilšmāla saturu. Tās var raksturot kā mālainas kaļķakmens augsnes ar sanesu smilšmāla struktūru.

Ar pupiņu ragū [cassoulet] rūpnieciskās ražošanas pieaugumu reģionā starp pagājušā gadsimta sešdesmitajiem un astoņdesmitajiem gadiem apgabala ražotāji pilnveidoja un aktualizēja senču prasmes un zinātību “Haricot de Castelnaudary” audzēšanai.

Šīm nolūkam ražotāji izmanto šādas prasmes un zinātību:

— optimālā sējas perioda noteikšana (augsnes temperatūra ≥ 10 °C) zemesgabalos, kuri atlasīti, vadoties no to īpašībām, ko nosaka māla un kaļķakmens proporcija,

— izkoptas zināšanas par kultūrai vajadzīgo ūdens daudzumu, izmantojot brīdinājuma sistēmu un efektīvu apūdeņošanas sistēmu,

— optimāla perioda noteikšana ražas novākšanai, kad pākstis kļuvušas sausas (kad tās ir dzeltenas vai brūnas un elastīgas, bet augs vēl nav zaudējis zaļas vai brūnas lapas, – pretējā gadījumā pastāv lobīšanās risks); tādējādi pupiņas dabīgi un ātri žūst uz lauka (mazāk par piecām dienām).

“Haricot de Castelnaudary” novākšanas, šķirošanas un uzglabāšanas kārtība arī izveidojusies daudzu gadu laikā, balstoties uz zināšanām šajās jomās (mitruma līmeņa kontrole, produkcijas partiju tīrība, kalibrēšana).

“Haricot de Castelnaudary” ir sausas pupiņas ar iegarenas, cilindriskas, nierveida formas graudiem ziloņkaula krāsā, kuru svars uz 1 000 graudiem ir starp 440 un 690 gramiem un kuru mitruma saturs nepārsniedz 16 %.

“Haricot de Castelnaudary” piemīt šādas īpašības:

— ātra sausā grauda rehidrācija, kas samazina mērcēšanas laiku (no vienas līdz maksimāli četrām stundām),

— plāna miziņa, kas pēc pagatavošanas nav atšķirama no mīkstuma, kā rezultātā pupiņām ir mīksta un kūstoša konsistence,

— pēc pagatavošanas pupiņu graudi neizjūk.

Šīs specifiskās īpašības, jo īpaši organoleptiskās, proti, mīksta un kūstoša tekstūra un ātra rehidrācija, nosaka pupiņu kvalitāti, kas Kastelnodarī konservu ražotāju un restorānu pavāru vidū ir pieprasīta tāpēc, lai varētu pagatavot tradicionālo ēdienu – pupiņu ragū [le cassoulet].

“Haricot de Castelnaudary” īpašības ir saistītas ar apgabala augsnes un klimatiskiem apstākļiem, kā arī ar visu iesaistīto ražotāju zinātību.

Izkoptas zināšanas par vajadzīgo ūdens daudzumu un vēju režīms ir noteicošie faktori pupiņu labā augšanā un ātrā žūšanā.

Miziņas mīkstumu un kūstošu tekstūru pagatavotām “Haricot de Castelnaudary” nodrošina mālainas un dziļas kaļķakmens augsnes īpašības, kā arī regulāri nokrišņi, kas ļauj ražotājiem nodrošināt augiem labu apgādi ar ūdeni un uzraudzīt augu vajadzību pēc ūdens. Vides apstākļi, efektīvas apūdeņošanas sistēmas izmantošana, kā arī ražotāju zinātība palīdz novērst ūdens trūkumu.

Veģetācijas perioda beigās karsts un sauss klimats un vējš kopā ar efektīvām tehnoloģiskām procedūrām nodrošina optimālu “Haricot de Castelnaudary” kvalitāti un produkcijas viendabīgumu. Gandrīz pastāvīgais vējš pupiņu augšanas laikā palīdz novērst galvenās slimības, kas varētu ietekmēt augu, bet cikla beigās nodrošina labu un ātru pupiņu dabīgu izžūšanu uz lauka. Turklāt pupiņām piemērotā kulšanas aprīkojuma izmantošana maksimāli saglabā grauda veselumu.

Šķirošanas metodes (šķirotājs-atdalītājs, densimetrijas galdi, akmeņu noņēmējs, optiskais šķirotājs) nodrošina optimālu un kvalitatīvu “Haricot de Castelnaudary” viendabīgumu. Produkcija sastāv no veseliem, gludiem, viendabīgas krāsas graudiem bez piemaisījumiem.

Visbeidzot, sausa grauda ātra rehidrācija, grauda plānā miziņa, ko nodrošina apgabala dabas apstākļu un ražotāju zinātības kombinācija, kā arī produkcijas viendabīgums optimizē mērcēšanas laiku. Šī īpašība ietaupa grauda gatavošanas laiku un nodrošina perfektu konsistenci. Šī “Haricot de Castelnaudary” īpašība atbilst pārstrādātāju un restorānu pavāru augstām prasībām, jo ļauj pagatavot pupiņu ragū ar mīkstu un kūstošu tekstūru.

Kopš 17. gadsimta pupiņas ir viens no produktiem, kas ir apgabala iedzīvotāju uztura pamatā.

Kastelnodarī pilsētas nodokļu iekasētājs Félicien Pariset (1807.–1886.) savā 1867. gada darbā “Economie rurale, mœurs et usages du Lauragais” precizē, ka “(..) miltaini augi – kvieši, prosa (kukurūza) un pupiņas – veido lauku iedzīvotāju pamatuzturu. Strādnieki kā savu algu no dabas iegūst tādu graudaugu daudzumu, kas pietiek viņu uzturam. Viņi nepērk neko citu, izņemot garšvielas. Galvenā nozīme uzturā ir kukurūzas vai prosas miltu putrai “le millas”. Šis ir iecienītākais un vienlaikus tipiskais Dienvidfrancijas iedzīvotāju ēdiens... Vēl viens iecienīts ēdiens Lauragais reģionā ir pupiņu ragū, ko gatavo no cūkgaļas un pupiņām (..).”

“Haricot de Castelnaudary” kvalitātes reputācija cēlusies no to svarīgās nozīmes pupiņu ragū gatavošanā, kurā tās ir galvenā sastāvdaļa.

Pupiņu ragū ir reģiona kulinārais mantojums, jo īpaši tā galvaspilsētā Kastelnodarī.

Tāpēc galvenie pupiņu ražotāji dabiski izvēlējās to par savas darbības vietu.

Tieši 1836. gadā Kastelnodarī tika uzcelta pirmā rūpnieciskā pupiņu ragū fabrika. No 1960. līdz 1980. gadam Kastelnodarī apkaimē radās pieci uzņēmumi, kuru galveno apgrozījuma daļu veidoja pupiņu ragū ražošana.

Liels pieprasījums pēc “Haricot de Castelnaudary” un šā produkta ražošanas uzplaukums ir saistīti ar pupiņu ragū popularitāti.

Sākot no šā perioda, saistībā ar Kastelnodarī pupiņu ragū ražošanas attīstību palielinājās vajadzība pēc tā svarīgākās sastāvdaļas – pupiņām. To popularitāte pieauga tik ātri, ka pupiņu ragū pārstrādātāji bija spiesti pupiņas sagādāt ārpus Eiropas. Viņi ātri mudināja vietējos zemniekus atjaunot šīs simboliskās kultūras audzēšanu, bez kuras nav iedomājama slavu iemantojusī “Haricot de Castelnaudary” recepte.

1992. gadā ražošana patiešām tika atjaunota, jo tika kopīgi veikta augstvērtīga materiāla iepirkšana un izveidota ražotāju arodbiedrība.

Kopš organizētās ražošanas atsākšanas restorānu pavāri un konservu ražotāji atkal izmanto “Haricot de Castelnaudary” pupiņu ragū pagatavošanai; pašreizējā ražošana ir galvenokārt vērsta uz augstākās kvalitātes pupiņu ragū izgatavošanu.

Pateicoties savām specifiskajām īpašībām “Haricot de Castelnaudary” pupiņas pilnībā atbilst visām “Cassoulet de Castelnaudary” ražotāju prasībām un ir ieguvušas tādu reputāciju patērētāju vidū, ka ir krasi pieaugusi nelielu iepakojumu mazumtirdzniecība.

Pupiņu svētkiem [La fête du Haricot], ko 1999. gadā uzsāka “Haricot de Castelnaudary” ražotāju arodbiedrība, bija milzīgi panākumi. Vēlāk tie kļuva par Pupiņu ragū svētkiem [fête du Cassoulet], lai labāk aptvertu visus ražošanas ķēdes dalībniekus (pupiņu audzētāji, ēdināšanas uzņēmumi un konservu ražotāji). 2017. gada Pupiņu ragū svētku laikā vien tika patērēti 40 000 pupiņu ragū porciju.

“Pupiņu ragū ceļš” [Une route du cassoulet], kas ļauj atklāt tā dažādās sastāvdaļas, organizē pupiņu audzētāju saimniecību apmeklējumus, un “Haricot de Castelnaudary” ir to vissvarīgākais elements.

Mūsdienās ražošanas apgabalā šo tradicionālo ēdienu piedāvā apmērām 50 restorāni un 13 konservu ražotāji. Viņu pieprasījums pēc “Haricot de Castelnaudary” arvien palielinās. Kastelnodarī restorāna “Le Tirou” šefpavārs, kas 2019. gadā pieminēts Michelin ceļvedī, atzīmē: ““Haricot de Castelnaudary” neprasa ne ilgu mērcēšanas, ne pagatavošanas laiku. Taču gatavošanas laikā tās saglabājas ļoti labi (...)”. Karkasonas restorāna “Robert Rodriguez” šefpavārs Robērs Rodrigezs piebilst: “Pupiņas ar ļoti plānu miziņu, ko pēc pagatavošanas nevar atšķirt no mīkstas un kūstošas pupiņu mīkstās daļas (..).”“La Maison Escourrou”, Kastelnodarī konservu ražotājs kopš 1963. gada, norāda: “Kooperatīvs mums nodrošina viendabīgu produkciju, tāpēc mums nav jāpielāgo pārstrādāšanas process pēc katras jaunas piegādes, bet ar importētām pupiņām tas nebūtu iespējams.”

Patērētāju pieprasījums pēc vietējiem augstas kvalitātes produktiem un šā ražošanas segmenta pieaugošā ekonomiskā nozīme apgabala saimniecību finanšu ienākumos sekmē ar šo kultūru apstādīto platību pieaugumu.

Nacionālā sauso pākšaugu nozares apvienība (La Fédération Nationale des Légumes Secs) regulāri izdot publikācijas par pupiņām, to skaitā par “Haricot de Castelnaudary”, kas ir aprakstītas kā “(..) baltas iegarenās pupiņas ar plānu miziņu (..)”. (FNLS, 2016. gada paziņojums presei).

Atsauce uz specifikācijas publikāciju

(šīs regulas 6. panta 1. punkta otrā daļa)

https://extranet.inao.gouv.fr/fichier/CDC-HaricotCastel.pdf

(1) OV L 343, 14.12.2012., 1. lpp.